Diari Oficial de la Generalitat Valenciana


Sumari del DOGV 3384, del 01-12-1998 (1998/10990)

ORDRE de 17 de novembre de 1998, de la Conselleria d'Agricultura, Pesca i Alimentació, per la qual es concedeixen subvencions a entitats, empreses professionals i persones físiques, comerciants o empresaris agrícoles o mercantils, relacionats amb la producció i comercialització, per la seua col·laboració amb la Secretaria General de la Conselleria d'Agricultura, Pesca i Alimentació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3384

Data del DOGV
:   01-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/10698


Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 17 de novembre de 1998, de la Conselleria d'Agricultura, Pesca i Alimentació, per la qual es concedeixen subvencions a entitats, empreses professionals i persones físiques, comerciants o empresaris agrícoles o mercantils, relacionats amb la producció i comercialització, per la seua col·laboració amb la Secretaria General de la Conselleria d'Agricultura, Pesca i Alimentació. [1998/X10193]
  
Per a l'elaboració de les anàlisis estadístiques en les quals es basen gran part de les directrius i decisions que ha de prendre la Conselleria d'Agricultura, Pesca i Alimentació, és necessari disposar d'una àmplia informació de dades estadístiques (superfícies, produccions, preus, etc.), i també d'una informació actual i permanent de les situacions dels conreus, la ramaderia, etc.
  
Per això, es considera oportú concedir ajudes a aquelles entitats, empreses, professionals i qualsevol persona física, relacionats amb la producció i comercialització agroalimentària, que col·laboren amb la Secretaria General facilitant dades.
  
De conformitat amb el que s'ha exposat i fent ús de les facultats que tinc atribuïdes,
  
ORDENE
  
Article 1
  
La Secretaria General podrà subvencionar, durant l'exercici econòmic de 1999, a aquelles entitats, empreses, professionals i persones físiques, comerciants o empresaris agrícoles o mercantils, relacionats amb la producció i comercialització en el sector agroalimentari, que es comprometen a facilitar informació sobre dades estadístiques, de comptabilitat, de preus i de conjuntura sobre el sector agroalimentari.
  
Article 2
  
A fi de compensar els treballs i les despeses ocasionats per la col·laboració i dins de les consignacions que amb aquesta finalitat figuren en els pressupostos generals de la Generalitat Valenciana, s'autoritza la Secretaria General perquè concedisca subvencions per unitat col·laboradora, fins a un màxim de 500.000 pessetes per any i treball, segons el volum, la complexitat, la dedicació i la duració, d'acord amb els conceptes següents:
  
Concepte Màxim mensual
  
Preus agraris 75.000 PTA
  
Conjuntura 50.000 PTA
  
Aforaments conreus:
  
- Tècnics 100.000 PTA
  
- Pràctics 75.000 PTA
  
Seguiment
  
estadístic 100.000 PTA
  
Superfície i
  
produccions 100.000 PTA
  
Marcs d'àrea 100.000 PTA
  
Aquestes quantitats podran experimentar una disminució de fins al 50 per cent en els casos en què la informació es referisca a un sol conreu o que el treball no ocupe la totalitat del període de col·laboració.
  
Article 3
  
D'acord amb el que es disposa en l'Ordre de 30 de maig de 1996, de la Conselleria d'Economia i Hisenda, sobre la manera d'acreditar, per part dels beneficiaris de subvencions, l'exigència prevista en l'article 47.7 del text refós de la Llei d'Hisenda Pública de la Generalitat Valenciana, els beneficiaris de subvencions a càrrec dels pressupostos de la Generalitat Valenciana estan obligats a acreditar que es troben al corrent de les obligacions tributàries i de la Seguretat Social, en relació al moment en què finalitze el termini de presentació de sol·licituds i de la forma que estableixen els articles 7, 8 i 9 del Reial Decret 390/1996, d'1 de març.
  
Són exonerades les línies de subvenció que se citen en l'annex de la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la Conselleria d'Economia i Hisenda. Així mateix, d'acord amb la Resolució esmentada, les exoneracions no seran d'aplicació quan el beneficiari de l'ajuda siga una persona jurídica ni quan l'import total de l'ajuda concedida a un beneficiari, persona física o jurídica, supere el cinc milions de pessetes.
  
Article 4
  
Les sol·licituds es presentaran, segons el model que figura en l'annex I, en la Conselleria d'Agricultura, Pesca i Alimentació o en qualsevol dels llocs previstos en l'article 38 de la Llei de Règim Jurídic de les Administracions Públiques i del Procediment Administratiu Comú, almenys amb 15 dies d'antelació respecte de l'inici del període de col·laboració, que podrà començar el dia 1 de cada mes.
  
Article 5
  
En el termini de quinze dies, comptadors a partir de la data de finalització del termini de presentació, el Servei d'Estudis Agraris i Comunitaris elevarà al secretari general la proposta de resolució i aquest resoldrà, per delegació de la consellera, en el termini d'un mes des de la data de la proposta.
  
Transcorreguts tres mesos, comptadors a partir del dia de finalització del termini de presentació de sol·licituds, sense que haja recaigut resolució expressa, s'entendrà desestimada la sol·licitud.
  
Article 6
  
Les subvencions es concediran a càrrec de l'aplicació pressupostària 21.71.956.34.5, línia 641, dels pressupostos generals de la Generalitat Valenciana per a 1999.
  
L'import global màxim, per a 1999, sobre la base del projecte de llei de pressupostos per a aquest exercici, remés pel Govern Valencià a les Corts, serà de 08.511.680 de pessetes.
  
Segons el que es disposa en l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, la concessió de les subvencions estarà condicionada a l'existència de crèdit adequat i suficient en els pressupostos de 1999.
  
Així mateix, segons l'ordre mencionada, tots els actes dictats s'entendran condicionats al fet que, en dictar la resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.
  
Article 7
  
El lliurament de la subvenció estarà condicionat a l'acceptació, amb la comprovació prèvia, de les dades facilitades. El pagament s'efectuarà al mes següent de l'acabament del període de col·laboració.
  
Article 8
  
Els criteris per a seleccionar els col·laboradors són:
  
Es donarà preferència a les cooperatives i societats agràries de transformació.
  
Haver realitzat el mateix treball amb anterioritat.
  
Realitzar l'activitat professional a la comarca.
  
Estar directament relacionat amb el sector del qual cal informació.
  
Article 9
  
La informació estadística i de comptabilitat subministrada tindrà el caràcter de secret estadístic i estarà sotmesa a allò que es preceptua sobre això en la Llei de la Funció Estadística Pública, de 9 de maig de 1989, i en la Llei de la Generalitat Valenciana d'Estadística de la Comunitat Valenciana, de 7 de juny de 1990.
  
Les dades estadístiques subministrades per les entitats col·laboradores no podran publicar-se ni facilitar-se més que de manera numèrica, sense cap referència de caràcter individual.
  
DISPOSICIONS FINALS
  
Primera
  
S'autoritza la Secretaria General perquè establisca les normes necessàries per al millor compliment d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 17 de novembre de 1998
  
La consellera d'Agricultura, Pesca i Alimentació,